Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL REZOLIUCIJOS ,,DĖL RASISTINIŲ APRAIŠKŲ IR NEPAGARBOS KRIKŠČIONIŠKOSIOMS VERTYBĖMS UŽKARDYMO“**

2016 m. rugsėjo 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Rokiškio rajono savivaldybės taryba n u s p r e n d ž i a:

1. Pritarti rezoliucijai ,,Dėl rasistinių apraiškų ir nepagarbos krikščioniškosioms vertybėms užkardymo“:

**,,REZOLIUCIJA**

**DĖL RASISTINIŲ APRAIŠKŲ IR NEPAGARBOS KRIKŠČIONIŠKOSIOMS VERTYBĖMS UŽKARDYMO**

2016 metų rugpjūčio pabaigoje Lietuvos ir Rusijos žiniasklaidoje pasirodė informacija apie Rokiškio rajone vykusį renginį, kuriame pasireiškė rasistinės apraiškos ir nepagarba krikščioniškosioms vertybėms. Renginyje dalyvavo dalis Rokiškio rajono savivaldybės tarybos narių, o nuotraukos buvo išplatintos socialiniuose tinkluose. Viešai išplatinta žinia apie nevykusį spektaklį sukėlė nepasitenkinimą ne tik jo vykdytojais ir atlikėjais, bet ir apskritai politinėmis partijomis, politikais, metė nepagrįstą dėmę Rokiškio krašto gyventojų atžvilgiu, tuo pačiu pažemino ir visos Rokiškio rajono savivaldybės tarybos narių autoritetą.

S m e r k i a m e ir r e i š k i a m e k a t e g o r i š k ą n e p r i t a r i m ą Rokiškio rajono savivaldybės tarybos nariams, kurie dalyvavo ir neužkardė rasistinių apraiškų pasireiškimo ir nepagarbos krikščioniškosioms vertybėms minėto renginio metu“.

2. Sprendimą skelbti Rokiškio rajono savivaldybės internetinėje svetainėje bei vietos spaudoje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Stasys Meliūnas

Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS SPRENDIMO PROJEKTO** **,,DĖL** **REZOLIUCIJOS „DĖL RASISTINIŲ APRAIŠKŲ IR NEPAGARBOS KRIKŠČIONIŠKOMS VERTYBĖMS PREVENCIJOS ROKIŠKIO RAJONE“**

**AIŠKINAMASIS RAŠTAS**

**Sprendimo projekto tikslas ir uždaviniai.** Šia rezoliucija siekiama užkardyti rasistines apraiškas ir nepagarbą krikščioniškoms tradicijoms.

**Šiuo metu esantis teisinis reguliavimas.** Lietuvos Respublikos vietos veiklos įstatymas, Rokiškio rajono savivaldybės tarybos veiklos reglamentas.

**Sprendimo projekto esmė.** Lietuvos socialdemokratų partijos (LSDP) Rokiškio skyriaus organizuotame renginyje šios partijos nariai parodė lėlių spektaklį, kuriame buvo bandyta parodijuoti žymius žmones, žinomiausius politikus, aukščiausius Katalikų bažnyčios vadovus.

**Galimos pasekmės, priėmus siūlomą tarybos sprendimo projektą:**

**teigiamos** – sugrąžintas Rokiškio savivaldybės tarybos narių teigiamas įvaizdis ir užkardytos rasistinės apraiškos ir nepagarba krikščioniškoms tradicijoms;

**neigiamos –** nėra.

**Finansavimo šaltiniai ir lėšų poreikis:** sprendimui įgyvendinti lėšų nereikia.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupcinių požiūriu.

Savivaldybės tarybos Stasys Meliūnas